Sørensen ble ikke tatt ut til OL i 1936, fordi det ble fryktet at han som skiinstruktør kunne bli ansett som profesjonell. I VM var ikke kravene til amatørskap like strenge, og han fikk delta i verdensmesterskap i både alpint og nordiske grener. Han ble nummer 13 i hopp i Štrbské Pleso i 1935 og nummer 7 i Chamonix i 1937. I alpint fikk han 11. plass i et vanskelig utforrenn i Innsbruck i 1936 (kort tid etter OL), mens han endte lengre ned på listene i alpinøvelsene i 1937, som også gikk i Chamonix. Under VM i Cortina d'Ampezzo i 1941, som Norge og flere andre land boikottet og som etter 2. verdenskrig ble annullert, stilte Randmod Sørensen på eget initiativ opp som eneste norske deltaker. Han ble nummer 9 i hopprennet. I forbindelse med mesterskapet var han Norges representant, oppnevnt av Nasjonal Samling, til et møte med styremedlemmer i FIS og representanter for aksemaktene og noen nøytrale land.